Danmarks Naturfredningsforening frygter, at en ny fiskefarm i Hirtshals vil udlede lige så meget kvælstof som 38.000 svin.

Planerne om en ny fiskefarm i Hirtshals får nu Danmarks Naturfredningsforening (DN) til at råbe vagt i gevær forud for den offentlige høring af projektet. - Fiskefarmen , der efter planerne skal producere 3.250 tons fisk om året, vil resultere i en årlig forurening på mere end 110 tons kvælstof, der vil blive ledt direkte ud i Skagerrak. Det svarer til gyllen fra 38.000 svin, siger Jørgen Jørgensen, der er formand for Danmarks Naturfredningsforening i Hjørring. DN er klar til at gå til Naturklagenævnet og Miljøklagenævnet for at forhindre fiskefarmen, der efter planen skal ligge på Nordsøens Forskerparks arealer i Hirtshals. - Det er vigtigt at få bremset den miljøskadelige fiskefarm i Hirtshals, for bliver vejen først banet for den type anlæg, vil mange danske havområder kunne blive hjemsted for tilsvarende produktioner, siger Jørgen Jørgensen. Planerne om fiskefarmen ved Nordsøen Forskerpark i Hirtshals er i offentlig høring frem til den 10. februar.